b'\n_START_ARTICLE_\nOsamu Tezuka\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTezuka oli perheen kolmesta lapsesta vanhin poika. Koulutukseltaan Tezuka oli l\xc3\xa4\xc3\xa4k\xc3\xa4ri, mutta aloitti jo yliopistoaikanaan sarjakuvien piirt\xc3\xa4misen. Tezukan ensimm\xc3\xa4inen manga, sanomalehtistrippi M\xc4\x81-chan no nikkich\xc5\x8d (M\xc4\x81n p\xc3\xa4iv\xc3\xa4kirja) ilmestyi vuonna 1946 Sh\xc5\x8dkokumin shinbun -lehdess\xc3\xa4. Tezuka oli tuolloin vain 17-vuotias. Seuraavana vuonna h\xc3\xa4n julkaisi Shin takarajima -mangan (Uusi aarresaari), joka teki Tezukasta kuuluisan ja sai aikaan Japanissa suurta kiinnostusta. Sarjakuva perustui Robert Louis Stevensonin Aarresaari-kirjaan, ja sen nopea tempo ja l\xc3\xa4nsimaalainen tyyli tekiv\xc3\xa4t siit\xc3\xa4 pian bestsellerin, jota myytiin yhteens\xc3\xa4 yli 400\xc2\xa0000 kappaletta. Viidakon valtiaan Tezuka aloitti vuonna 1950._NEWLINE_Tezuka kuoli mahasy\xc3\xb6p\xc3\xa4\xc3\xa4n vuonna 1989 60-vuotiaana; h\xc3\xa4nen viimeiset sanansa olivat \xe2\x80\x9dKertakaikkiaan, antakaa minun tehd\xc3\xa4 t\xc3\xb6it\xc3\xa4.\xe2\x80\x9d Vuonna 1994 Tezukan kotikaupunki Takarazuka avasi h\xc3\xa4nt\xc3\xa4 k\xc3\xa4sittelev\xc3\xa4n museon, ja vuonna 1997 julkaistiin postimerkkej\xc3\xa4 h\xc3\xa4nen muistolleen.'